Narva Linnavalitsuse täiendav seisukoht

Linnavolikogu liikmed Katri Raik, Tarmo Tammiste ja Anton Pratkunas on 13.03.2020 esitanud Narva Linnavalitsusele nn rahvaalgatusena linnavolikogu eelnõu SA Narva Linnaleht tegevuse lõpetamise kohta. Eelnõule on lisatud paberkandjal kogutud 742 allkirja ja keskkonnas petitsioon.ee kogutud 1092 allkirja. Kohaliku omavalitsuse korralduse seaduse (KOKS) § 32 lg 1 sätestab, et vähemalt ühel protsendil hääleõiguslikel valla- või linnaelanikel, kuid mitte vähem kui viiel hääleõiguslikul valla- või linnaelanikul on õigus teha kohaliku elu küsimustes valla- või linnavolikogu või -valitsuse õigusaktide vastuvõtmiseks, muutmiseks või kehtetuks tunnistamiseks algatusi, mis võetakse arutusele hiljemalt kolme kuu jooksul ja lg 2 sätestab, et 1. lõikes ettenähtud algatus esitatakse valla- või linnavalitsusele vastava eelnõuna, millele lisatakse allkirjadega varustatud algatuse esitajate nimekiri ja kui algatatud küsimus kuulub volikogu pädevusse, esitab valitsus selle ühe kuu jooksul volikogule lahendamiseks koos omapoolse seisukohaga.

Linnavalitsuse 01.04.2020. istungil võttis linnavalitsus vastu protokollilise otsuse: „Juhindudes kohaliku omavalitsuse korralduse seaduse § 32 lõikest 2 edastada volikogule lahendamiseks rahvaalgatuse korras esitatud volikogu otsuse eelnõu „SA Narva Linnaleht lõpetamine“ koos sellele lisatud allkirjadega varustatud algatuse esitajate nimekirjaga ja linnavalitsuse seisukohaga.“

Nimetatud otsus koos lisadega edastati linnavolikogu kantseleisse 01.04.2020 kirjaga nr 2-21/3371.

Narva Linnavolikogu 07.05.2020 kirjaga nr 2-21 /3371-2 tagastati otsuse eelnõu linnavalitsusele põhjendusega, et „Esitatud Linnavalitsuse seisukoht on ikkagi küsitav ning jääb arusaamatuks, kas eeldused vastavalt kohaliku omavalitsuse korralduse seaduse § 32 lõigetes 1ja 2 on täidetud või mitte.“

Seega on volikogu tagastanud linnavalitsusele põhjendusega, et linnavalitsuse seisukohast ei selguvat, kas linnavalitsuse seisukohalt on nn rahvaalgatusena esitatud linnavolikogu eelnõus tagatud KOKS § 32 lõigete 1 ja 2 eeldused.

KOKS § 32 lg 2 teise lausega sätestatakse, et „kui algatatud küsimus kuulub volikogu pädevusse, esitab valitsus selle ühe kuu jooksul volikogule lahendamiseks koos omapoolse seisukohaga“.

Linnavalitsus on selgelt väljendanud, et ei toeta seda eelnõud ja seda muuhulgas põhjusel, et „puudub veendumus, et allakirjutanud on Narva linna hääleõiguslikud elanikud ja et kui allakirjutanute hulgas on Narva linna hääleõiguslikud elanikud, siis kas neid on vähemalt 1%“.

Siinkohal lisame oma seisukoha põhjendusena asjaolu, et kogutud allkirjade puhul ei ole võimalik kindlaks teha, kas allkirja andnud isikud on Narva linna elanikud või mitte. Pelgalt isiku nimest, aadressist ja allkirjast ei piisa, et veenduda kas tegemist on Narva linna elanikega või mitte.

**Kokkuvõtvalt: linnavalitsus on kestvalt seisukohal, et ei toeta seda eelnõud.**

Lisa: 01.04.2020 linnavalitsuse seisukoht ja protokolliline otsus.